Predkladacia správa

	Návrh zákona o opatreniach na zmiernenie vplyvov globálnej finančnej krízy na bankový sektor a o zmene a doplnení niektorých zákonov bol vypracovaný Ministerstvom financií SR a Národnou bankou Slovenska a predkladá sa na základe bodu B.1. uznesenia vlády Slovenskej republiky č. 35/2009 k Správe o krízových scenároch a možných nástrojoch ich riešenia.

Cieľom návrhu zákona je vytvoriť legislatívne predpoklady na využitie možných nástrojov efektívneho predchádzania, resp. zmierňovania možného prenosu vplyvov globálnej finančnej krízy z bankového sektora na ekonomiku Slovenska a zachovanie stability finančného systému. Oba tieto ciele, ako aj návrh zákona sú v súlade s Koordinovaným európskym akčným plánom krajín eurozóny, prijatým dňa 12. októbra 2008 na stretnutí hláv štátov a vlád krajín eurozóny, dokumentmi Európskej komisie prijatými pre oblasť poskytovania štátnej pomoci finančným inštitúciám v súvislosti s globálnou finančnou krízou, ako aj s odporúčaniami Európskej centrálnej banky pre oceňovanie tejto pomoci.

Na základe analýzy nástrojov prijatých inými členskými štátmi Európskej únie a popísania základných obmedzení vyplývajúcich z európskeho práva sa formulujú základné zásady možného nového právneho rámca. 

Rámec pozostáva z dvoch častí: 
1)	návrhu zákona o opatreniach na zmiernenie vplyvov globálnej finančnej krízy na bankový sektor a 
2)	návrhu čiastkových legislatívnych zmien už existujúcich predpisov.

Z hľadiska pôsobnosti sa návrh zákona vzťahuje na všetky banky so sídlom na území Slovenskej republiky, ktorým bolo vydané povolenie na vykonávanie bankových činnosti. Vytvára podmienky na rýchle a efektívne poskytnutie osobitnej záruky banke a vkladu majetku štátu do základného imania banky. O poskytovaní pomoci bude rozhodovať vláda Slovenskej republiky, poskytovateľom pomoci bude Ministerstvo financií SR. Pomoc sa bude poskytovať na základe žiadosti banky. Administratívny proces predkladania a posudzovania žiadosti sa navrhuje veľmi flexibilný, v ideálnom prípade by mal trvať štyri dni. K žiadosti sa vyjadruje Národná banka Slovenska ako orgán dohľadu nad finančným trhom. 

Návrh zákona taktiež stanovuje podmienky poskytnutia pomoci (najmä zaplatenie odplaty) a upravuje opatrenia, ktoré banka musí prijať na zabránenie zneužitia poskytnutej pomoci. 

V súlade s oznámeniami Európskej komisie týkajúcimi sa poskytovania štátnej pomoci, návrh zákona zakotvuje povinnosť Ministerstva financií SR monitorovať fungovanie, účinnosť opatrení pomoci a využitie jednotlivých nástrojov. 
 
	Návrh zákona ďalej predovšetkým upravuje

-	formu stabilizačnej pomoci banke, ktorou môže byť peňažný vklad zo štátnych finančných aktív v správe Ministerstva financií SR do základného imania banky a osobitná záruka za zákonom stanovené záväzky banky, a ktorá  môže byť poskytnutá len na zákonom stanovený účel,
-	proces schvaľovania stabilizačnej pomoci, ktorú možno poskytnúť na základe žiadosti o poskytnutie stabilizačnej pomoci, ktorú predkladá banka,
-	postup Ministerstva financií SR v závislosti od stanoviska Národnej banky Slovenska k predloženej žiadosti banky o poskytnutie stabilizačnej pomoci,
-	podmienky poskytnutia stabilizačnej pomoci, ktoré je povinná banka, ktorej bola schválená stabilizačná pomoc splniť,
-	problematiku kontroly dodržiavania podmienok poskytnutia stabilizačnej pomoci banke.

Predkladaný návrh zákona je v súlade s Ústavou Slovenskej republiky, zákonmi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná a bol predložený na skrátené medzirezortné pripomienkové konanie. Návrh zákona bol taktiež predložený na vyjadrenie Európskej centrálnej banke v súlade s ustanoveniami rozhodnutia Rady (ES) 98/415/ES z 29.júna 1998 o konzultáciách národných orgánov s Európskou centrálnou bankou ohľadom návrhov právnych predpisov  a EK na notifikáciu. 

Konečné stanovisko Európskej centrálnej banky bolo obdržané dňa 27. mája 2009 a pripomienky z neho vyplývajúce boli do návrhu zákona zapracované. 

Európska komisia vyjadrila predbežné stanovisko a pripomienky z neho boli taktiež do návrhu zapracované.

Návrh zákona bol dňa 21. apríla 2009 prerokovaný Legislatívnou radou vlády SR.